# 

**ΕΛΛΗΝΙΚΗ ΔΗΜΟΚΡΑΤΙΑ**

**Π.Ε. ΚΑΡΔΙΤΣΑΣ Καρδίτσα : 02/06/2025**

**ΔΗΜΟΣ ΚΑΡΔΙΤΣΑΣ Αρ. πρωτ. : 23747**

**ΔΙΕΥΘΥΝΣΗ ΠΡΟΓΡΑΜΜΑΤΙΣΜΟΥ,**

**ΠΛΗΡΟΦΟΡΙΚΗΣ, ΔΙΑΦΑΝΕΙΑΣ &**

**ΑΓΡΟΤΙΚΗΣ ΑΝΑΠΤΥΞΗΣ**

**ΤΜΗΜΑ ΕΥΡΩΠΑΙΚΩΝ ΠΡΟΓΡΑΜΜΑΤΩΝ,**

**ΤΟΥΡΙΣΜΟΥ, ΒΙΩΣΙΜΗΣ ΚΙΝΗΤΙΚΟΤΗΤΑΣ &**

**ΠΟΔΗΛΑΤΟΥ**

# ΚΑΝΟΝΙΣΜΟΣ ΟΡΩΝ ΧΡΗΣΗΣ ΚΑΙ ΛΕΙΤΟΥΡΓΙΑΣ ΤΟΥ ΣΥΣΤΗΜΑΤΟΣ ΚΟΙΝΟΧΡΗΣΤΩΝ ΗΛΕΚΤΡΙΚΩΝ CARGO ΚΑΙ ΑΜΕΑ ΠΟΔΗΛΑΤΩΝ ΤΟΥ ΔΗΜΟΥ ΚΑΡΔΙΤΣΑΣ

**ΑΡΘΡΟ 1 – ΠΡΟΟΙΜΙΟ**

Ο Δήμος με τον παρόντα κανονισμό προσδιορίζει τους όρους χρήσης και λειτουργίας του Αυτοματοποιημένου Συστήματος Κοινόχρηστων Cargo και ΑμεΑ Ποδηλάτων, με σκοπό αφενός τη διαχείριση και την προστασία της δημοτικής περιουσίας από τις Δημοτικές Υπηρεσίες και τους δημότες με τον καλύτερο δυνατό τρόπο και αφετέρου τη διατύπωση με σαφήνεια των υποχρεώσεων και των δικαιωμάτων των χρηστών.

Στον παρόντα κανονισμό καθορίζονται η διάρκεια παραχώρησης του συστήματος, οι προϋποθέσεις και ο τρόπος απόκτησης δικαιώματος χρήσης, η διαδικασία και ο τρόπος χρήσης του συστήματος. Ακόμη αναφέρονται ρητά οι υποχρεώσεις και τα δικαιώματα των χρηστών. Τέλος καθορίζεται ο τρόπος των αποζημιώσεων σε περίπτωση φθορών, η συγκρότηση των απαραίτητων Επιτροπών διάθεσης των ποδηλάτων, διαπίστωσης φθορών ή κλοπής και επιβολής προστίμων και εποπτείας του όλου συστήματος, καθώς και ο ορισμός Διαχειριστή του Σ.Κ.Π..

**ΑΡΘΡΟ 2 - ΝΟΜΙΚΟ ΠΛΑΙΣΙΟ**

Αυτός ο κανονισμός εκδίδεται με βάση:

* Τις διατάξεις των άρθρων 75 και 79 του Ν. 3463/2006 «Κύρωση του Κώδικα Δήμων και Κοινοτήτων», όπως τροποποιήθηκε και ισχύει και αποτελεί κανονιστική διοικητική πράξη που έχει ισχύ ουσιαστικού νόμου.
* Τις διατάξεις του Ν. 3852/2010 «Νέα αρχιτεκτονική της αυτοδιοίκησης και της αποκεντρωμένης διοίκησης – Πρόγραμμα Καλλικράτης» όπως τροποποιήθηκε και ισχύει.
* Την υπ’ αρίθμ. 182/17-03-2025 (ΑΔΑ: 9Κ9ΒΩΕΗ-979) απόφαση της Δημοτικής Επιτροπής με θέμα «Ανάκληση της υπ’ αριθμ. 10/2025 απόφασης της Δ.Ε. και λήψη νέας απόφασης σχετικά με την έγκριση του Κανονισμού των όρων χρήσης και λειτουργίας του Συστήματος Κοινοχρήστων Ηλεκτρικών Cargo και ΑμεΑ Ποδηλάτων Δήμου Καρδίτσας».
* Την υπ’ αρίθμ. 76/15-05-2025 (ΑΔΑ: 9Ξ98ΩΕΗ-ΠΥΩ) απόφαση του Δημοτικού Συμβουλίου με θέμα «Ανάκληση της υπ’ αριθμ. 16/2025 απόφασης του Δημοτικού Συμβουλίου και λήψη νέας απόφασης σχετικά με την έγκριση του Κανονισμού των όρων χρήσης και λειτουργίας του Συστήματος Κοινοχρήστων Ηλεκτρικών Cargo και ΑμεΑ Ποδηλάτων του Δήμου Καρδίτσας».
* Την υπ’ αρίθμ. Πρωτ. 25217/26-05-2025 (ΑΔΑ: 6ΝΠΝΟΡ10-ΕΥΡ) απόφαση του Γραμματέα της Αποκεντρωμένης Διοίκησης Θεσσαλίας – Στερεάς Ελλάδας

**ΑΡΘΡΟ 3 - ΓΕΝΙΚΟΙ ΟΡΟΙ ΚΑΙ ΟΡΙΣΜΟΙ**

* Ως «Σύστημα Κοινόχρηστων Ποδηλάτων (ΣΚΠ)» νοείται το υλοποιημένο από το Δήμο  αυτοματοποιημένο σύστημα κοινόχρηστων ποδηλάτων με δυνατότητα βραχυχρόνιας και μακρυχρόνιας χρήσης ποδηλάτων, όπως αναλυτικά περιγράφεται στον κανονισμό.
* Ως «Ποδήλατο» νοείται το ποδήλατο με αλουμινένιο σκελετό, ειδικό αντικλεπτικό και αντιβανδαλιστικό σχεδιασμό, που φέρει ειδικό αριθμό «ταυτοποίησης» και ενσωματωμένο σύστημα GPS/GPRS.
* Ως «Χρήστης» νοείται κάθε Χρήστης που έχει εγγραφεί και χρησιμοποιεί το ποδήλατο.

**ΑΡΘΡΟ 4 - ΙΔΙΟΚΤΗΣΙΑ ΑΥΤΟΜΑΤΟΠΟΙΗΜΕΝΟΥ ΣΥΣΤΗΜΑΤΟΣ ΠΟΔΗΛΑΤΩΝ ΔΗΜΟΥ ΚΑΡΔΙΤΣΑΣ**

Το Σύστημα Κοινόχρηστων Ποδηλάτων αποτελείται από επτά (7) ηλεκτρικά cargo ποδήλατα και δύο (2) ηλεκτρικά για ΑμεΑ. Είναι ιδιοκτησίας του Δήμου Καρδίτσας και χρηματοδοτήθηκε από την Περιφέρεια Θεσσαλίας σύμφωνα με την υπ’ αρίθμ. πρωτ. 1787/2019 (ΑΔΑ: 6ΗΒΖ7ΛΡ-0ΦΤ) απόφαση του Περιφερειάρχη Θεσσαλίας. Η προμήθειά τους έχει ενταχθεί στο Επιχειρησιακό Πρόγραμμα «Περιφερειακό Πρόγραμμα Θεσσαλίας 2014-2020», στον Άξονα Προτεραιότητας «Προστασία του περιβάλλοντος – Μετάβαση σε μία οικονομία φιλική στο περιβάλλον» με βάση την Απόφαση Ένταξης με αρ. πρωτ. 111/2021 (ΑΔΑ: 9ΗΩ87ΛΡ-2ΤΥ) του Περιφερειάρχη Θεσσαλίας και έχει λάβει κωδικό MIS (ΟΠΣ) 5063422. Αυτός ο κανονισμός λειτουργίας αφορά στην λειτουργία του συστήματος στη σημερινή του μορφή αλλά και σε ενδεχόμενη τροποποίησή του.

**ΑΡΘΡΟ 5 – ΔΙΑΔΙΚΑΣΙΑ ΚΑΙ ΣΥΓΚΡΟΤΗΣΗ ΤΡΙΜΕΛΟΥΣ ΕΠΙΤΡΟΠΗΣ ΓΙΑ ΤΗ ΔΙΑΘΕΣΗ ΤΗΣ ΥΠΗΡΕΣΙΑΣ**

Προκειμένου να δοθούν τα ποδήλατα στους ενδιαφερομένους, αρχικά θα δημοσιοποιηθεί ανακοίνωση από τον Δήμο Καρδίτσας για την υποβολή αιτήσεων, οι όροι της οποίας θα εγκριθούν από την Δημοτική Επιτροπή. Στη συνέχεια κάθε πολίτης που επιθυμεί να χρησιμοποιήσει το ΣΚΠ, θα πρέπει να συμπληρώσει αίτηση προς τον Δήμο με τα πλήρη στοιχεία του και να την υποβάλει είτε δια ζώσης στο γραφείο Πρωτοκόλλου είτε διαδικτυακά με email στην ηλεκτρονική διεύθυνση που θα αναγράφεται στην ανακοίνωση. Εάν οι αιτήσεις είναι περισσότερες από τα ποδήλατα, τότε θα γίνει κλήρωση μεταξύ των ενδιαφερομένων και το πρακτικό θα εγκριθεί από την Δημοτική Επιτροπή.

Για την ομαλή διαδικασία της διάθεσης των ποδηλάτων, θα συγκροτηθεί από τον Δήμο τριμελής Επιτροπή, με απόφαση Δημάρχου, με τακτικά και αναπληρωματικά μέλη, η οποία θα αποτελείται από :

* Έναν υπάλληλο της Διεύθυνσης Προγραμματισμού, Πληροφορικής, Διαφάνειας & Αγροτικής Ανάπτυξης του Δήμου Καρδίτσας (Πρόεδρος)
* Έναν υπάλληλο της Διεύθυνσης Καθαριότητας, Ανακύκλωσης & Πρασίνου του Δήμου Καρδίτσας (Μέλος)
* Έναν υπάλληλο της Διεύθυνσης Οικονομικών Υπηρεσιών του Δήμου Καρδίτσας (Μέλος)

Με απόφαση Δημάρχου θα οριστεί υπάλληλος από τη Διεύθυνση Τεχνικών Υπηρεσιών του Δήμου Καρδίτσας, ως **Διαχειριστής** του Συστήματος Κοινοχρήστων Ποδηλάτων, υπεύθυνος για την επικοινωνία και την παράδοση – παραλαβή των ποδηλάτων στους αιτούντες ιδιώτες / εταιρείες, την φύλαξή τους σε ασφαλές μέρος όταν αυτά θα βρίσκονται στην διάθεση του Δήμου και την πρόσκληση των Επιτροπών σε συνεδρίαση σε περίπτωση που υπάρχει θέμα που τις αφορά.

Η χρήση των cargo ποδηλάτων επιτρέπεται μόνο σε άτομα **ηλικίας άνω των 18 ετών και μέχρι το όριο των 70 ετών**, ενώ ως προς την χρήση των ΑμεΑ ποδηλάτων, για τα άτομα που θα χειρίζονται το ποδήλατο και θα κάνουν πεντάλ, πρέπει να έχουν συμπληρώσει το 18ο έτος της ηλικίας τους και να μην υπερβαίνουν το 70ο έτος. Να είναι γνώστες της χρήσης ποδηλάτων και να μην έχουν οποιαδήποτε αντίθετη προς τη χρήση τους ιατρική οδηγία (σε αντίθετη περίπτωση ο Δήμος δεν φέρει καμία ευθύνη).

Ο κάτοχός τους είναι νομικά υπεύθυνος και δεσμεύεται από τους παρόντες όρους και σε αυτόν αποδίδεται κάθε ευθύνη για κάθε καταστροφή ή τραυματισμό που προκλήθηκε άμεσα ή έμμεσα από τη χρήση του ποδηλάτου.

**ΑΡΘΡΟ 6 - ΥΠΟΧΡΕΩΣΕΙΣ ΤΩΝ ΜΕΡΩΝ**

**6.1  Υποχρεώσεις του Δήμου Καρδίτσας**

Ο Δήμος Καρδίτσας δεν φέρει καμία ευθύνη :

* σε περίπτωση κακής χρήσης των προτεινόμενων υπηρεσιών από τον χρήστη,
* σε περίπτωση κακής, πλημμελούς ή παραβατικής συμπεριφοράς του χρήστη του ποδηλάτου,
* σε περίπτωση μη τήρησης, από τον χρήστη, των υποχρεώσεών του όπως αναγράφονται στο παρόν,
* σε περίπτωση χρήσης της υπηρεσίας από μη εξουσιοδοτημένο πρόσωπο,
* για ατυχήματα (τροχαία ή άλλα) που ενδέχεται να συμβούν στους χρήστες κατά τη διάρκεια της χρήσης,
* σε περίπτωση ανωτέρας βίας.

**6.2 Υποχρεώσεις του χρήστη**

Ο μέγιστος χρόνος χρήσης κάθε ποδηλάτου ορίζονται οι **δώδεκα (12) μήνες**. Ο χρήστης δεσμεύεται να επιστρέψει το ποδήλατο στον προκαθορισμένο χρόνο. Σε περίπτωση μη επιστροφής του ποδηλάτου, ο Δήμος  διατηρεί το δικαίωμα να χρεώσει ως αποζημίωση στον πελάτη το ποσό των **4.900 €** για τα ηλεκτρικά ποδήλατα cargo και το ποσό των **12.050 €** για τα ποδήλατα ΑμεΑ. Σε περίπτωση καταστροφής μέρους ή του συνόλου του υλικού, το ποσό των ζημιών που προκλήθηκε αξιολογείται από την Επιτροπή του Δήμου, χρεώνεται και τιμολογείται συμπληρωματικά στον πελάτη βάσει των όρων και των μεθόδων του άρθρου 8.

* Ο χρήστης-οδηγός δεσμεύεται στη χρήση του ποδηλάτου με αυξημένη προσοχή. Δεσμεύεται για την τήρηση των κανόνων ασφαλείας και οδικής κυκλοφορίας.
* Ο χρήστης δεσμεύεται για έλεγχο του ποδηλάτου παρουσία του Διαχειριστή του Σ.Κ.Π. πριν την έναρξη χρήσης του. Πιο συγκεκριμένα οφείλει να ελέγξει την ορθή λειτουργία του συστήματος μετάδοσης κίνησης, του πλαισίου και των ελαστικών, τα φρένα, το φωτισμό και γενικότερα κάθε μέσο απαραίτητο για την ασφαλή χρήση του ποδηλάτου. Σε περίπτωση δυσλειτουργιών του ποδηλάτου οφείλει να ειδοποιήσει τoν διαχειριστή του Σ.Κ.Π. του άρθρου 5.
* Ο χρήστης δεσμεύεται επίσης για τη χρήση του ποδηλάτου αποκλειστικά εντός της περιοχής της πόλης του.
* Ο χρήστης αναλαμβάνει τη φύλαξη του ποδηλάτου, υποχρεούται να το προστατεύει προς αποφυγή κλοπής κατά τη διάρκεια της χρήσης του, τηρώντας όλα τα μέτρα αποτροπής της.
* Ο χρήστης αναλαμβάνει τη φύλαξη του ποδηλάτου κατά τη διάρκεια της κατοχής του και υποχρεούται να το προστατεύει σε ασφαλές μέρος, από τις διάφορες καιρικές συνθήκες.
* Ο χρήστης δεσμεύεται για την ορθή χρήση του ποδηλάτου και την προστασία του.
* Ο χρήστης αναλαμβάνει πλήρη ευθύνη για οποιεσδήποτε βλάβες ή ζημίες προκληθούν στο ποδήλατο ή σε άλλους κατά τη διάρκεια της χρήσης του.
* O χρήστης δεσμεύεται για την αναφορά κάθε απώλειας, κλοπής ή άλλου προβλήματος ή περιστατικού σχετικού με το ποδήλατο στον Δήμο. Η επισήμανση θα πρέπει να γίνεται άμεσα στον Δήμο. Μέχρι και την παράδοση του ποδηλάτου στον Δήμο Καρδίτσας, το ποδήλατο μένει υπό την ευθύνη του χρήστη σύμφωνα με τους όρους του παρόντος κανονισμού.
* Ο χρήστης-οδηγός ευθύνεται έναντι του Δήμου Καρδίτσας για οποιαδήποτε ζημιά προκαλέσει σε βάρος τρίτων και υποχρεούται σε αποζημίωση του Δήμου για οποιοδήποτε ποσό ο τελευταίος καταβάλει σε οποιοδήποτε τρίτο από την κυκλοφορία του ποδηλάτου είτε δικαστικώς είτε εξωδίκως. Ο Δήμος Καρδίτσας  στην περίπτωση αυτή έχει δικαίωμα αναγωγής κατά του υπόχρεου χρήστη ποδηλάτου. Ο χρήστης υποχρεούται ασφάλισης αστικής ευθύνης και νομικής προστασίας έναντι τρίτων, εντός 5 ημερών από την ημέρα που θα παραλάβει το ποδήλατο.
* Μεταξύ Δήμου και χρήστη θα υπογράφεται συμφωνητικό με τους όρους της χρήσης του.
* Ο χρήστης υποχρεούται πριν από την παραλαβή του ποδηλάτου, να καταβάλει στον Δήμο το χρηματικό ποσό των **100 €** ως εγγύηση για την καλή χρήση του ποδηλάτου. Τα χρήματα θα του επιστραφούν, με την παράδοση του ποδηλάτου πίσω στον Δήμο.

**ΑΡΘΡΟ 7 - ΠΕΡΙΟΡΙΣΜΟΙ ΣΤΗ ΧΡΗΣΗ ΤΗΣ ΥΠΗΡΕΣΙΑΣ**

Ο χρήστης εξουσιοδοτείται να χρησιμοποιεί το ποδήλατο σύμφωνα με τους παρόντες όρους, καθόσον πραγματοποιεί μια λογική χρήση, που αποκλείει κυρίως:

- κάθε χρήση εκτός προκαθορισμένης περιοχής,

- κάθε χρήση αντίθετη με τις διατάξεις του Κώδικα Οδικής Κυκλοφορίας ή των κανόνων ασφαλείας,

- κάθε χρήση σε εδάφη ή σε φυσικές συνθήκες που καταστρέφουν το ποδήλατο,

- τη μεταφορά φορτίου (συμπεριλαμβανομένου του αναβάτη) άνω των 160 – 180 kg,

- κάθε μεταφορά επιβάτη με οποιοδήποτε τρόπο (για τα cargo ποδήλατα),

- κάθε χρήση που θα μπορούσε να θέσει σε κίνδυνο τον χρήστη ή τρίτους,

- κάθε αποσυναρμολόγηση ή απόπειρα αποσυναρμολόγησης όλου ή μέρους του ποδηλάτου και γενικότερα κάθε ανορθόδοξη χρήση ποδηλάτου.

**ΑΡΘΡΟ 8 - ΕΥΘΥΝΕΣ ΚΑΙ ΔΗΛΩΣΕΙΣ ΤΟΥ ΧΡΗΣΤΗ**

* Ο χρήστης είναι ο μόνος και εξ’ ολοκλήρου υπεύθυνος των καταστροφών που προκάλεσε το ποδήλατο ή της χρήσης που πραγματοποίησε καθ’ όλη τη διάρκεια της χρήσης του ποδηλάτου, συμπεριλαμβανομένης αυτής που υπερβαίνει τη διάρκεια προκαθορισμένης χρήσης σε περίπτωση μη έγκαιρης επιστροφής του ποδηλάτου από τον χρήστη.
* Κάθε καθυστέρηση παράδοσης του ποδηλάτου μεγαλύτερη των δέκα (10) ημερών (η προθεσμία υπολογίζεται από την ημέρα της παραλαβής του ποδηλάτου από τον Δήμο) θεωρείται ως περίπτωση εξαφάνισης του ποδηλάτου.
* Στην περίπτωση εξαφάνισης του ποδηλάτου για το οποίο είναι υπεύθυνος, ο χρήστης έχει την υποχρέωση, η οποία προσδιορίζεται στο άρθρο 6.2, να επισημάνει την εξαφάνιση του ποδηλάτου που παραμένει υπό την πλήρη του ευθύνη.
* Σε περίπτωση ατυχήματος ή/και βλαβών, ή/και καταστροφών ή/και οποιουδήποτε περιστατικού που συνέβη εξαιτίας του ποδηλάτου, ο χρήστης - οδηγός έχει την υποχρέωση, η οποία προσδιορίζεται στο άρθρο 6.2, να επισημάνει τα γεγονότα εντός των αναγραφόμενων προθεσμιών στον Δήμο. Παρ’ όλα αυτά το ποδήλατο παραμένει υπό την ευθύνη του χρήστη μέχρι το κλείδωμά του σε ένα σημείο παράδοσης, ή μέχρι την παράδοσή του στον εξουσιοδοτημένο εκπρόσωπο της αναδόχου εταιρείας ή του Δήμου.
* Με την ανάληψη ευθύνης ποδηλάτου από έναν χρήστη, ο τελευταίος δεσμεύεται να ελέγξει, εκ των προτέρων την αποτελεσματική λειτουργία του ποδηλάτου, κυρίως με επαλήθευση των κύριων λειτουργικών στοιχείων του, τα οποία μη περιοριστικά είναι: η καλή τοποθέτηση της σέλας και των πεντάλ, η καλή κατάσταση του πλαισίου και των ελαστικών, η καλή λειτουργία του κουδουνιού, η καλή λειτουργία των φρένων και των φωτιστικών.
* Ο χρήστης με την παραλαβή του ποδηλάτου, θεωρείται υπεύθυνος για τις παρατηρούμενες βλάβες ή καταστροφές.
* Συστήνεται στον χρήστη-οδηγό να δείχνει ιδιαίτερη προσοχή στο φρενάρισμα σε περίπτωση βροχής, να πραγματοποιήσει τη ρύθμιση της σέλας προκειμένου να προσαρμόσει το ύψος της στη μορφολογία του σώματος του. Να φορά εγκεκριμένο κράνος και ειδικά ενδύματα και γενικά να τηρεί όλα τα απαραίτητα μέτρα προστασίας του σύμφωνα με την κείμενη νομοθεσία.
* Ο χρήστης δηλώνει ότι έχει πλήρη επίγνωση πιθανών κινδύνων που συνδέονται με την εντατική χρήση ποδηλάτου. Επιπλέον δηλώνει ότι όλες οι σχετικές πληροφορίες που καταχωρεί στο σύστημα είναι ακριβείς, είναι σε θέση να χρησιμοποιεί και έχει τις φυσικές προϋποθέσεις που αφορούν στη χρησιμοποίηση ενός ποδηλάτου, και ιδιαίτερα ότι ικανοποιεί τις απαραίτητες προϋποθέσεις των άρθρων 6.2 και 8 ως ανωτέρω.
* Ο χρήστης δεσμεύεται να ενημερώνει άμεσα τον Δήμο για όλες τις αλλαγές των προσωπικών στοιχείων του όπως διεύθυνση, τηλέφωνο κ.λ.π.
* Ο χρήστης δεν μπορεί να στραφεί κατά του Δήμου για κάθε περίπτωση που χρήζει αναστολής, διακοπής ή δυσλειτουργίας των υπηρεσιών.

**ΑΡΘΡΟ 9 - ΔΙΚΑΙΩΜΑΤΑ ΤΟΥ ΔΗΜΟΥ**

Ο Δήμος  διατηρεί το δικαίωμα άρνησης της πρόσβασης στην υπηρεσία σε όποιον δεν ικανοποιεί τους παρόντες όρους χωρίς την παροχή άλλης αιτιολόγησης.

**ΑΡΘΡΟ 10 - ΠΟΙΝΕΣ**

Η βεβαίωση και επιβολή της αποζημίωσης σε περίπτωση φθορών του ποδηλάτου εντός των προκαθορισμένων χρονικών ορίων, θα γίνεται με απόφαση του Αντιδημάρχου Οικονομικών, ύστερα από γνωμοδότηση της τριμελούς επιτροπής του Δήμου, η οποία καθορίζει το ύψος της αποζημίωσης, όπως αναφέρεται στο άρθρο 13.1 του παρόντος κανονισμού.

**ΑΡΘΡΟ 11 - ΠΡΟΣΤΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝ**

Η συλλογή και περεταίρω επεξεργασία προσωπικών δεδομένων που πραγματοποιείται στο πλαίσιο χρήσης και λειτουργίας του αυτοματοποιημένου συστήματος κοινόχρηστων ηλεκτρικών ποδηλάτων από τον Δήμο, διέπεται από τον Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ («Γενικός Κανονισμός για την Προστασία Δεδομένων») καθώς και το Ν.4624/2019: «Αρχή Προστασίας Δεδομένων Προσωπικού Χαρακτήρα, μέτρα εφαρμογής του Κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας δεδομένων (ΦΕΚ 137/Α/29-8-2019), όπως ισχύει.

Αναλυτικές πληροφορίες για τη συλλογή και επεξεργασία δεδομένων προσωπικού χαρακτήρα των χρηστών παρέχεται μέσω της Ενημέρωσης για την Προστασία Δεδομένων Προσωπικού Χαρακτήρα που περιλαμβάνεται στο Παράρτημα Ι.

**ΑΡΘΡΟ 12 - ΚΑΝΟΝΙΣΜΟΣ ΑΝΤΙΔΙΚΙΩΝ**

Ο χρήστης μπορεί να πραγματοποιήσει καταγγελία εντός προθεσμίας τριών (3) μηνών από την ημερομηνία που πραγματοποιήθηκαν τα γεγονότα τα οποία καταγγέλλει. Οι παρόντες όροι υπόκεινται στη Ελληνική νομοθεσία. Κάθε σχετική διαφωνία στην εκτέλεση, τη λειτουργία και την ερμηνεία των όρων θα επιλύεται δικαστικά στα αρμόδια δικαστήρια.

Κάθε καταγγελία θα αποστέλλεται στην ακόλουθη διεύθυνση: Δήμος Καρδίτσας, Μυρμιδόνων 2, Τ.Κ. 43131, Καρδίτσα, τηλ. 2441350700 Email: [municipality@dimoskarditsas.gov.gr](mailto:municipality@dimoskarditsas.gov.gr) , με την ένδειξη: «Καταγγελία για το Σύστημα Κοινόχρηστων Ποδηλάτων του Δήμου Καρδίτσας».

**ΑΡΘΡΟ 13 - ΤΡΙΜΕΛΗΣ ΕΠΙΤΡΟΠΕΣ - ΑΡΜΟΔΙΟΤΗΤΕΣ**

**13.1 Τριμελής Επιτροπή με αρμοδιότητες για την διαπίστωση φθορών και κλοπής ποδηλάτων** **και την γνωμοδότηση για την επιβολή προστίμων**

Με απόφαση Δημάρχου, συγκροτείται τριμελής επιτροπή, με τακτικά και αναπληρωματικά μέλη, η οποία αποτελείται από :

* Έναν υπάλληλο της Διεύθυνσης Καθαριότητας, Ανακύκλωσης & Πρασίνου του Δήμου Καρδίτσας (Πρόεδρος)
* Έναν υπάλληλο της Διεύθυνσης Προγραμματισμού, Πληροφορικής, Διαφάνειας & Αγροτικής Ανάπτυξης του Δήμου Καρδίτσας (Μέλος)
* Έναν υπάλληλο της Διεύθυνσης Οικονομικών Υπηρεσιών του Δήμου Καρδίτσας (Μέλος)

Οι αρμοδιότητες της Επιτροπής είναι οι παρακάτω:

* Εξετάζει ενστάσεις σχετικά με τη βεβαίωση προστίμων.
* Γνωμοδοτεί για την έκδοση προστίμων των παραβάσεων των χρηστών και τις διαβιβάζει στην Οικονομική Υπηρεσία του Δήμου  για βεβαίωση και είσπραξη.
* Βεβαιώνει την κλοπή ή βλάβες που προξένησαν στα ποδήλατα ο χρήστης ή άλλοι πολίτες, ηθελημένα ή όχι, γνωμοδοτεί για την επιβολή των προστίμων για την αποκατάστασή τους και δίνει εντολή στον Διαχειριστή του συστήματος για την αποκατάστασή τους, είτε το κόστος τους καλύπτεται από το συμφωνητικό μεταξύ Δήμου και ιδιώτη / εταιρείας, είτε βαρύνει το Δήμο. Σε περίπτωση που κρίνει ότι η βλάβη επήλθε εσκεμμένα, τότε γνωμοδοτεί για την επιβολή του ανάλογου προστίμου, σύμφωνα με το άρθρο 10 του παρόντος.

**13.2 Τριμελής Επιτροπή εξέτασης ενστάσεων**

Με απόφαση Δημάρχου, συγκροτείται τριμελής επιτροπή, με τακτικά και αναπληρωματικά μέλη, η οποία εξετάζει τις ενστάσεις σχετικά με τη βεβαίωση προστίμων και αποτελείται από :

* Έναν υπάλληλο της Διεύθυνσης Καθαριότητας, Ανακύκλωσης & Πρασίνου του Δήμου Καρδίτσας (Πρόεδρος)
* Έναν υπάλληλο της Διεύθυνσης Προγραμματισμού, Πληροφορικής, Διαφάνειας & Αγροτικής Ανάπτυξης του Δήμου Καρδίτσας (Μέλος)
* Έναν υπάλληλο της Διεύθυνσης Οικονομικών Υπηρεσιών του Δήμου Καρδίτσας (Μέλος)

**ΑΡΘΡΟ 14 - ΔΙΑΧΕΙΡΙΣΗ ΤΟΥ ΣΥΣΤΗΜΑΤΟΣ**

Η λειτουργία και διαχείριση των κοινοχρήστων ηλεκτρικών cargo ποδηλάτων θα πραγματοποιηθεί από τον Δήμο Καρδίτσας, ο οποίος θα αναλάβει, την ανακατανομή των ποδηλάτων μεταξύ ενδιαφερομένων ιδιωτών - εταιρειών, την τηλεφωνική υπηρεσία υποστήριξης, και την εν γένει λειτουργία του ΣΚΠ.

Για τον λόγο αυτό με απόφαση Δημάρχου, συγκροτείται τριμελής επιτροπή, με τακτικά και αναπληρωματικά μέλη, η οποία θα αποτελείται από :

* Έναν υπάλληλο της Διεύθυνσης Τεχνικών Υπηρεσιών του Δήμου Καρδίτσας (Πρόεδρος)
* Έναν υπάλληλο της Διεύθυνσης Καθαριότητας, Ανακύκλωσης & Πρασίνου του Δήμου Καρδίτσας (Μέλος)
* Έναν υπάλληλο της Διεύθυνσης Προγραμματισμού, Πληροφορικής, Διαφάνειας & Αγροτικής Ανάπτυξης του Δήμου Καρδίτσας (Μέλος)

Οι αρμοδιότητες της Επιτροπής είναι οι παρακάτω:

* Εισηγείται στην Δημοτική Επιτροπή και στη συνέχεια στο Δημοτικό Συμβούλιο, τροποποιήσεις των όρων χρήσης και λειτουργίας του συστήματος.
* Εξετάζει καταγγελίες και αιτήματα δημοτών σε σχέση με τη λειτουργία του συστήματος.
* Σε περίπτωση κλοπής ή βανδαλισμού ποδηλάτου, σε συνεργασία με τον εκάστοτε χρήστη του, μεριμνά για όλες τις απαιτούμενες διοικητικές ενέργειες προς τις αντίστοιχες υπηρεσίες (Τμήμα Ασφαλείας, Τροχαία κλπ), συγκεντρώνει στοιχεία για τα περιστατικά ή τους πιθανούς δράστες και συνεργάζεται με τις αντίστοιχες υπηρεσίες με κάθε νόμιμο τρόπο για την διαλεύκανση των υποθέσεων. Σε περίπτωση που διαπιστωθεί ποιος είναι ο δράστης της κλοπής ή του βανδαλισμού διαβιβάζει τα στοιχεία του στην επιτροπή του άρθρου 13.1 για να του επιβληθεί το ανάλογο πρόστιμο σύμφωνα με το άρθρο 10 του παρόντος.

**ΑΡΘΡΟ 15 - ΕΦΑΡΜΟΓΗ ΤΟΥ ΚΑΝΟΝΙΣΜΟΥ**

Η αρμοδιότητα εφαρμογής αυτού του κανονισμού ανήκει στις αρμόδιες υπηρεσίες του Δήμου.

Τα ποσά αποζημίωσης που προβλέπονται σ’ αυτόν τον Κανονισμό μπορούν να αναπροσαρμόζονται με απόφαση του Δημοτικού Συμβουλίου, για την οποία αρκεί η απόλυτη πλειοψηφία των παρόντων.

Οι χρήστες της υπηρεσίας θα ενημερώνονται για όλες τις τροποποιήσεις των παρόντων όρων στην ιστοσελίδα του Δήμου.

Τα ποσά αποζημίωσης που προβλέπονται από τις διατάξεις αυτού του Κανονισμού και επιβάλλονται ως ανωτέρω, βεβαιώνονται σύμφωνα με το νόμο.

**ΠΑΡΑΡΤΗΜΑ – ΕΝΗΜΕΡΩΣΗ ΓΙΑ ΤΗ ΣΥΛΛΟΓΗ ΚΑΙ ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ**

**Αντικείμενο της παρούσας Ενημέρωσης**

Ο Δήμος Καρδίτσας (εφεξής ως «Δήμος» ή «Υπεύθυνος Επεξεργασίας), με έδρα την Καρδίτσα, οδός Μυρμιδόνων 2, Τ.Κ. 43131, μέσω της παρούσας Ενημέρωσης έχει ως στόχο να ενημερώσει τους χρήστες για τον τρόπο και το σκοπό επεξεργασίας των προσωπικών δεδομένων τους κατά τη χρήση του **Αυτοματοποιημένου Συστήματος Κοινόχρηστων Ποδηλάτων** που παρέχεται από το Δήμο.

 Ορισμοί

Για τους σκοπούς της παρούσας Ενημέρωσης, οι παρακάτω όροι έχουν την εξής σημασία:

**«Προσωπικά Δεδομένα»:** κάθε πληροφορία που αφορά ταυτοποιημένο ή ταυτοποιήσιμο φυσικό πρόσωπο **(«υποκείμενο των δεδομένων»)** το ταυτοποιήσιμο φυσικό πρόσωπο είναι εκείνο του οποίου η ταυτότητα μπορεί να εξακριβωθεί, άμεσα ή έμμεσα, ιδίως μέσω αναφοράς σε αναγνωριστικό στοιχείο ταυτότητας, όπως όνομα, σε αριθμό ταυτότητας, σε δεδομένα θέσης, σε επιγραμμικό αναγνωριστικό ταυτότητας ή σε έναν ή περισσότερους παράγοντες που προσιδιάζουν στη σωματική, φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του εν λόγω φυσικού προσώπου.

**«Ειδικές κατηγορίες προσωπικών δεδομένων»:** δεδομένα προσωπικού χαρακτήρα που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις ή τη συμμετοχή σε συνδικαλιστική οργάνωση, καθώς και η επεξεργασία γενετικών δεδομένων, βιομετρικών δεδομένων με σκοπό την αδιαμφισβήτητη ταυτοποίηση προσώπου, δεδομένων που αφορούν την υγεία ή δεδομένων που αφορούν τη σεξουαλική ζωή φυσικού προσώπου ή τον γενετήσιο προσανατολισμό.

**«Επεξεργασία»:** κάθε πράξη ή σειρά πράξεων που πραγματοποιείται με ή χωρίς τη χρήση αυτοματοποιημένων μέσων, σε δεδομένα προσωπικού χαρακτήρα ή σε σύνολα δεδομένων προσωπικού χαρακτήρα, όπως η συλλογή, η καταχώριση, η οργάνωση, η διάρθρωση, η αποθήκευση, η προσαρμογή ή η μεταβολή, η ανάκτηση, η αναζήτηση πληροφοριών, η χρήση, η κοινολόγηση με διαβίβαση, η διάδοση ή κάθε άλλη μορφή διάθεσης, η συσχέτιση ή ο συνδυασμός, ο περιορισμός, η διαγραφή ή η καταστροφή.

**«Ανωνυμοποίηση»:** η επεξεργασία δεδομένων προσωπικού χαρακτήρα κατά τρόπο ώστε τα δεδομένα να μην μπορούν πλέον να αποδοθούν σε συγκεκριμένο υποκείμενο των δεδομένων.

**«Ψευδωνυμοποίηση»:** η επεξεργασία δεδομένων προσωπικού χαρακτήρα κατά τρόπο ώστε τα δεδομένα να μην μπορούν πλέον να αποδοθούν σε συγκεκριμένο υποκείμενο των δεδομένων χωρίς τη χρήση συμπληρωματικών πληροφοριών, εφόσον οι εν λόγω συμπληρωματικές πληροφορίες διατηρούνται χωριστά και υπόκεινται σε τεχνικά και οργανωτικά μέτρα προκειμένου να διασφαλιστεί ότι δεν μπορούν να αποδοθούν σε ταυτοποιημένο ή ταυτοποιήσιμο φυσικό πρόσωπο.

**«Υπεύθυνος επεξεργασίας»:** το φυσικό ή νομικό πρόσωπο, η δημόσια αρχή, η υπηρε- σία ή άλλος φορέας που, μόνοι ή από κοινού με άλλους, καθορίζουν τους σκοπούς και τον τρόπο της επεξεργασίας δεδομένων προσωπικού χαρακτήρα· όταν οι σκοποί και ο τρόπος της επεξεργασίας αυτής καθορίζονται από το δίκαιο της Ένωσης ή το δίκαιο κράτους μέλους, ή τα ειδικά κριτήρια για τον διορισμό του μπορούν να προβλέπονται από το δίκαιο της Ένωσης ή το δίκαιο κράτους μέλους. Στη συγκεκριμένη περίπτωση, ο Δήμος ενεργεί ως Υπεύθυνος Επεξεργασίας.

**«Εκτελών την επεξεργασία»:** το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που επεξεργάζεται δεδομένα προσωπικού χαρακτήρα για λογαριασμό του υπευθύνου της επεξεργασίας.

**«Υποκείμενο των Δεδομένων»:** το φυσικό πρόσωπο του οποίου τα προσωπικά δεδομένα τυγχάνουν επεξεργασίας, εν προκειμένω οι χρήστες του Συστήματος Κοινοχρήστων Ποδηλάτων.

**«Συγκατάθεση»:** του υποκειμένου των δεδομένων: κάθε ένδειξη βουλήσεως, ελεύθερη, συγκεκριμένη, ρητή και εν πλήρει επιγνώσει, με την οποία το υποκείμενο των δεδομένων εκδηλώνει ότι συμφωνεί, με δήλωση ή με σαφή θετική ενέργεια, να αποτελέσουν αντικείμενο επεξεργασίας τα δεδομένα προσωπικού χαρακτήρα που το αφορούν.

**«Παραβίαση δεδομένων προσωπικού χαρακτήρα»:** η παραβίαση της ασφάλειας που οδηγεί σε τυχαία ή παράνομη καταστροφή, απώλεια, μεταβολή, άνευ άδειας κοινολόγηση ή πρόσβαση δεδομένων προσωπικού χαρακτήρα που διαβιβάστηκαν, αποθηκεύτηκαν ή υποβλήθηκαν κατ' άλλο τρόπο σε επεξεργασία.

**«Υφιστάμενη νομοθεσία»:** Η εθνική και ενωσιακή νομοθεσία περί προστασίας προσωπικών δεδομένων και συγκεκριμένα ο Γενικός Κανονισμός Προστασίας Δεδομένων (ΕΕ) 2016/679 (εφεξής «ΓΚΠΔ»), ο Ν. 4624/2019 καθώς και οι Αποφάσεις, Οδηγίες και Γνωμοδοτήσεις της Αρχής Προστασίας Δεδομένων Προσωπικού Χαρακτήρα (εφεξής «ΑΠΔΠΧ»).

**Δεδομένα που συλλέγει ο Δήμος στο πλαίσιο χρήσης και λειτουργίας του αυτοματοποιημένου συστήματος κοινόχρηστων ποδηλάτων**

**Δεδομένα χρήστη, σκοποί επεξεργασίας και νόμιμη βάση**

Ο Δήμος για τη χρήση και λειτουργία του αυτοματοποιημένου συστήματος κοινόχρηστων ποδηλάτων προβαίνει σε συλλογή και περαιτέρω επεξεργασία προσωπικών δεδομένων. Συγκεκριμένα:

|  |  |  |  |
| --- | --- | --- | --- |
| **Προσωπικό Δεδομένο** | **Πηγή** | **Σκοπός** | **Νομική Βάση** |
| **Όνομα** | Το ίδιο το υποκείμενο | Λειτουργία του αυτοματοποιημένου συστήματος κοινόχρηστων ποδηλάτων και προστασία του συστήματος από κλοπές, φθορές κ.ο.κ. | Η επεξεργασία είναι απαραίτητη για την εκτέλεση της σύμβασης & απαραίτητη για την εκπλήρωση καθήκοντος που εκτελείται προς το δημόσιο συμφέρον (άρθρο 6 παρ. 1 περ. ε’ ΓΚΠΔ & άρθρο 5  ν.4624/2019 |
| **Επώνυμο** |
| **Επωνυμία Εταιρείας** |
| **Email** | Απαραίτητη για την εκπλήρωση καθήκοντος που εκτελείται προς το δημόσιο συμφέρον (άρθρο 6 παρ. 1 περ. ε’ ΓΚΠΔ & άρθρο 5 ν.4624/2019 |
| **Κινητό/Σταθερό** |
| **Διεύθυνση κατοικίας / έδρας Εταιρείας** |
| **ΤΚ** |
| **Πατρώνυμο** | Το ίδιο το υποκείμενο | Η επεξεργασία είναι απαραίτητη για την εκτέλεση της σύμβασης & απαραίτητη για την εκπλήρωση καθήκοντος που εκτελείται προς το δημόσιο συμφέρον (άρθρο 6 παρ. 1 περ. ε’ ΓΚΠΔ & άρθρο 5  ν.4624/2019 |
| **ΑΦΜ** |
| **Μεταδεδομένα τοποθεσίας, κίνησης και στάθμευσης** | Το ίδιο το υποκείμενο | Προστασία των ποδηλάτων από κλοπές, φθορές κ.ο.κ. | Απαραίτητη για την εκπλήρωση καθήκοντος που  εκτελείται προς το δημόσιο συμφέρον (άρθρο 6 παρ. 1  περ. ε’ ΓΚΠΔ & άρθρο 5  ν.4624/2019 |

# Συλλογή και επεξεργασία Προσωπικών Δεδομένων Ανηλίκων

Όσον αφορά στα cargo ποδήλατα, η υπηρεσία δεν απευθύνεται σε άτομα κάτω των 18 ετών. Ως εκ τούτου, ο Δήμος δεν αναζητεί ή λαμβάνει προσωπικά δεδομένα ανηλίκων (δηλ. από πρόσωπα που δεν έχουν συμπληρώσει το 18ο έτος της ηλικίας τους), είτε άμεσα είτε έμμεσα μέσω τρίτων. Ωστόσο, δεδομένου ότι είναι αδύνατο να ελέγχεται πάντοτε η ηλικία των προσώπων που ενδέχεται να χρησιμοποιήσουν τα ηλεκτρικά ποδήλατα, συστήνεται σε γονείς και κηδεμόνες ανηλίκων να επικοινωνήσουν άμεσα με τον Δήμο, εάν διαπιστώσουν οποιαδήποτε μη εξουσιοδοτημένη κοινοποίηση δεδομένων εκ μέρους των ανηλίκων για τους οποίους είναι υπεύθυνοι, προκειμένου να ασκήσουν αντίστοιχα τα δικαιώματα που τους παρέχονται, όπως π.χ. για τη διαγραφή των δεδομένων τους. Σε περίπτωση που ο Δήμος αντιληφθεί ότι έχει συλλέξει προσωπικά δεδομένα ανηλίκου, δεσμεύεται να τα διαγράψει αμέσως και να λάβει κάθε αναγκαίο μέτρο για την προστασία των δεδομένων αυτών.

Όσον αφορά στα ΑμεΑ ποδήλατα, το άτομο που θα χειρίζεται το ποδήλατο και θα κάνει πεντάλ, θα πρέπει να έχει συμπληρώσει το 18ο έτος της ηλικίας του και να μην υπερβαίνει το 70ο έτος. Ως εκ τούτου, ο Δήμος λαμβάνει τα προσωπικά δεδομένα του ενήλικα.

# Αποδέκτες

Πρόσβαση στα λόγω προσωπικά δεδομένα των χρηστών και την επεξεργασία προσωπικών δεδομένων έχει ο Δήμος Καρδίτσας στο πλαίσιο διαχείρισης και λειτουργίας του συστήματος των κοινοχρήστων cargo και ΑμεΑ ηλεκτρικών ποδηλάτων.

Παράλληλα, τα προσωπικά δεδομένα των χρηστών ενδέχεται να διαβιβαστούν σε υπαλλήλους του Δήμου στο πλαίσιο της εργασίας τους, σε δημόσιες αρχές, ανεξάρτητες αρχές κλπ. (πχ Αστυνομικά τμήματα, Εισαγγελικές Δικαστικές, Φορολογικές, Τελωνειακές αρχές, την ΑΠΔΠΧ κλπ.) για σκοπό για λόγους συμμόρφωσης του Δήμου με τις νόμιμες υποχρεώσεις του.

# Διαβίβαση Προσωπικών Δεδομένων εκτός ΕΕ.

Τα δεδομένα των χρηστών κατά κανόνα δεν διαβιβάζονται σε χώρες εκτός ΕΕ. Σε περίπτωση, όμως, διαβίβασης των προσωπικών δεδομένων των χρηστών σε χώρα εκτός Ευρωπαϊκής Ένωσης (ΕΕ) ή του Ευρωπαϊκού Οικονομικού Χώρου (ΕΟΧ), ο Δήμος προηγουμένως ελέγχει εάν :

α) Η Επιτροπή έχει εκδώσει σχετική απόφαση επάρκειας για την τρίτη χώρα προς την οποία θα γίνει η διαβίβαση (άρθρο 45 ΓΚΠΔ) και

β) Τηρούνται οι κατάλληλες εγγυήσεις σύμφωνα με τις Οδηγίες του Ευρωπαϊκού Συμβουλίου Προστασίας Δεδομένων (ΕΣΠΔ) για τη διαβίβαση των δεδομένων αυτών (άρθρο 46 ΓΚΠΔ),

γ) Γίνεται βάσει μιας εκ των εξαιρέσεων (π.χ. η ρητή συγκατάθεση του χρήστη και ενημέρωση του σχετικά με τους κινδύνους που ενέχει η διαβίβαση, η διαβίβαση είναι απαραίτητη για εκτέλεση σύμβασης κατόπιν αιτήματος του υποκειμένου, υπάρχουν λόγοι δημοσίου συμφέροντος, είναι αναγκαία για στήριξη νομικών αξιώσεων και ζωτικών συμφερόντων   του υποκειμένου των δεδομένων κλπ.) που προβλέπονται στο άρθρο 49, για περιστασιακές και μη επαναλαμβανόμενες επεξεργασίες.

Διαφορετικά, η διαβίβαση προς τρίτη χώρα απαγορεύεται και ο Δήμος δεν θα διαβιβάσει προσωπικά δεδομένα των χρηστών προς αυτή, εκτός εάν ισχύει κάποια από τις ειδικές παρεκκλίσεις που προβλέπει ο ΓΚΠΔ.

**Χρονικό Διάστημα Διατήρησης Δεδομένων**

Τα προσωπικά δεδομένα των χρηστών που τυγχάνουν επεξεργασίας διατηρούνται όσο ο λογαριασμός του χρήστη είναι ενεργός. Αυτό σημαίνει ότι για την εκτέλεση σύμβασης, διατηρούνται για όσο χρονικό διάστημα είναι απαραίτητο για την εκτέλεση της σύμβασης και για τη θεμελίωση, άσκηση, ή/και υποστήριξη νομικών αξιώσεων με βάση τη σύμβαση.

Όταν η επεξεργασία επιβάλλεται ως υποχρέωση από διατάξεις του ισχύοντος νομικού πλαισίου ή προβλέπεται συγκεκριμένη περίοδος διατήρησης, τα προσωπικά δεδομένα των υποκειμένων θα αποθηκεύονται για όσο χρονικό διάστημα επιβάλλουν οι σχετικές διατάξεις.

**Ασφάλεια των Προσωπικών Δεδομένων**

Λαμβάνοντας υπόψη τις τελευταίες τεχνολογικές εξελίξεις, το κόστος εφαρμογής και τη φύση, το πεδίο εφαρμογής, το πλαίσιο και τους σκοπούς της επεξεργασίας, καθώς και τους διαφορετικής έντασης και έκτασης κινδύνους επέλευσης και σοβαρότητας για τα δικαιώματα και για τις ελευθερίες των υποκειμένων από την επεξεργασία των προσωπικών τους δεδομένων, ο Δήμος λαμβάνει τα απαραίτητα τεχνικά και οργανωτικά μέτρα για την προστασία των δικαιωμάτων και των ελευθεριών των χρηστών. Παρότι καμία μέθοδος διαβίβασης μέσω του Διαδικτύου ή μέθοδος ηλεκτρονικής αποθήκευσης δεν είναι απόλυτα ασφαλής, ο Δήμος λαμβάνει όλα τα αναγκαία μέτρα ψηφιακής ασφάλειας δεδομένων (antivirus, firewall) κλπ. συμμορφούμενος με τις υποχρεώσεις του σύμφωνα με την Υφιστάμενη Νομοθεσία.

# Παραβίαση Δεδομένων Προσωπικού Χαρακτήρα

Σε περίπτωση που λάβει χώρα κάποιο περιστατικό παραβίασης, ο Δήμος Καρδίτσας εφαρμόζει συγκεκριμένη Πολιτική Διαχείρισης Περιστατικών Παραβίασης της Ασφάλειας των Προσωπικών Δεδομένων. Εάν αντιληφθείτε ή υποψιαστείτε πως ενδέχεται/έχει λάβει χώρα κάποια παραβίαση προσωπικών δεδομένων, παρακαλούμε να ενημερώσετε χωρίς καθυστέρηση τον Υπεύθυνο Προστασίας Προσωπικών Δεδομένων του Δήμου στην εξής ηλεκτρονική διεύθυνση: [gkantaras@uth.gr](mailto:gkantaras@uth.gr) , ή μπορείτε να αποστείλετε σε έντυπη – φυσική μορφή τυχόν διαπιστώσεις / αντιρρήσεις σας ή με όποιο άλλο πρόσφορο μέσο επικοινωνίας επιλέξετε.

# Τα δικαιώματα των χρηστών αναφορικά με τα προσωπικά τους δεδομένα

Ο Δήμος μεριμνά ώστε να είναι σε θέση να ανταποκρίνεται άμεσα στα αιτήματα των χρηστών ως υποκειμένων των δεδομένων, για την άσκηση των δικαιωμάτων τους σύμφωνα με την Υφιστάμενη Νομοθεσία.

Ειδικότερα, κάθε χρήστης μπορεί:

α) Να ζητήσει πρόσβαση στα προσωπικά του δεδομένα τα οποία τηρεί ο Δήμος. Πιο συγκεκριμένα μπορεί να ζητήσει να λάβει αντίγραφο του αρχείο που τηρεί ο Δήμος με τα προσωπικά του δεδομένα ων και να ελέγξει τη νομιμότητα της επεξεργασίας τους.

β) Να ζητήσει τη διόρθωση των προσωπικών του δεδομένων σε περίπτωση ανακριβούς; ή ελλιπούς καταχώρησής τους από τον Δήμο.

γ) Να ζητήσει τη διαγραφή των προσωπικών του δεδομένων εφόσον δεν είναι αναγκαία για τους σκοπούς που συνέχθησαν και εφόσον η διατήρησή τους δεν στηρίζεται σε οποιαδήποτε νόμιμη βάση ή έννομο συμφέρον.

δ) Να ζητήσει περιορισμό της επεξεργασίας των προσωπικών του δεδομένων.

ε) Να ζητήσει τη φορητότητα/ διαβίβαση των προσωπικών του δεδομένων είτε στον ίδιο είτε σε τρίτους.

στ) Να ανακαλέσει ανά πάσα στιγμή την συγκατάθεσή που έδωσε για την επεξεργασία των προσωπικών του δεδομένων, χωρίς η ανάκληση αυτή, να επηρεάζει τη νομιμότητα της έως τότε επεξεργασίας.

Επιπροσθέτως, το υποκείμενο των δεδομένων δικαιούται **να εναντιωθεί στην επεξεργασία** των προσωπικών του δεδομένων από τον Δήμο για τις περιπτώσεις τις οποίες δεν είναι δυνατή η διαγραφή των δεδομένων.

Σε περίπτωση άσκησης οποιοδήποτε εκ των ανωτέρω δικαιωμάτων, ο Δήμος θα ανταποκριθεί άμεσα -σε κάθε περίπτωση εντός τριάντα (30) ημερών από την υποβολή του αιτήματος και την ταυτοποίηση του χρήστη- ενημερώνοντας τον χρήστη γραπτώς για την πρόοδο επεξεργασίας του.

Για οποιοδήποτε παράπονο αναφορικά με τη παρούσα Ενημέρωση ή με ζητήματα προστασίας προσωπικών δεδομένων, οι χρήστες μπορούν να απευθύνονται στην Ελληνική Αρχή Προστασίας Δεδομένων Προσωπικού Χαρακτήρα μέσω της ακόλουθης σύνδεσης: [www.dpa.gr.](http://www.dpa.gr/)

# Στοιχεία Επικοινωνίας για θέματα Προστασίας Προσωπικών Δεδομένων

Για την άσκηση όλων των ανωτέρω δικαιωμάτων, καθώς και για οποιοδήποτε ζήτημα που αφορά την επεξεργασία των προσωπικών δεδομένων από το Δήμο, οι χρήστες μπορούν να επικοινωνούν με τον Υπεύθυνο Προστασίας Προσωπικών Δεδομένων του Δήμου Καρδίτσας στην ηλεκτρονική διεύθυνση: [gkantaras@uth.gr](mailto:gkantaras@uth.gr) .

Περισσότερες πληροφορίες αναφορικά με τη συλλογή και επεξεργασία των προσωπικών δεδομένων, είναι διαθέσιμες στην ιστοσελίδα του Δήμου Καρδίτσας.

|  |  |
| --- | --- |
|  | **ΘΕΩΡΗΘΗΚΕ** |
|  | **Καρδίτσα, 02/06/2025** |
| **Η Συντάκτρια**  **ΝΑΤΑΛΙΑ ΤΖΕΛΛΟΥ** | **Ο Προϊστάμενος Διεύθυνσης**  **ΒΑΙΟΣ ΑΝΥΦΑΝΤΗΣ** |